MAŽEIKIŲ RAJONO SAVIVALDYBĖS APLINKOS MONITORINGO PROGRAMOS 2026–2030 METŲ VYKDYMO PASLAUGOS PIRKIMO
TECHNINĖ SPECIFIKACIJA

	Perkančioji organizacija – Mažeikių rajono savivaldybės administracija (toliau – Savivaldybė), Laisvės g. 8, 89213 Mažeikiai.
	Pirkimo objektas – Mažeikių rajono savivaldybės aplinkos monitoringo programos 2026-2030 metų vykdymo paslauga (toliau – Paslauga).

1. Bendrosios nuostatos

	1.1. Ši techninė specifikacija nustato Mažeikių rajono savivaldybės aplinkos monitoringo 2026–2030 metų programoje (toliau – Programa) numatytų priemonių įgyvendinimo paslaugų teikimo reikalavimus Mažeikių rajono savivaldybės teritorijoje.
	1.2. Paslaugos teikėjas (toliau – Paslaugos teikėjas) privalo užtikrinti, kad visa paslauga būtų vykdoma vadovaujantis galiojančiais Lietuvos Respublikos ir Europos Sąjungos teisės aktais, reglamentuojančiais aplinkos monitoringą, savivaldybių aplinkos monitoringą, aplinkos oro, paviršinio vandens, dirvožemio ir gyvosios gamtos stebėseną, viešuosius pirkimus, žaliuosius pirkimus, duomenų teikimą ir visuomenės informavimą, taip pat Programoje nustatytais tikslais, uždaviniais, stebimais parametrais, stebėjimo vietomis, periodiškumu, metodais, procedūromis ir vertinimo kriterijais. Kraštovaizdžio ir potencialiai užterštų teritorijų dalys vykdomos tik tiek, kiek aiškiai numatyta šioje techninėje specifikacijoje, Programoje arba atskirame su Savivaldybe suderintame pavedime.
	1.3. Paslaugos teikėjas privalo užtikrinti, kad visą paslaugos teikimo laikotarpį paslaugas vykdytų kvalifikuoti specialistai, turintys reikiamą patirtį ir kompetenciją aplinkos monitoringo, laboratorinių tyrimų, duomenų analizės, ataskaitų rengimo ir visuomenės informavimo srityse. Paslaugos teikėjas savo lėšomis pasirūpina paslaugai atlikti reikalingomis priemonėmis, įranga, transportu, laboratoriniais pajėgumais, duomenų apdorojimo priemonėmis ir ataskaitų parengimu, jeigu Programoje, šioje specifikacijoje ar teisės aktuose nenustatyta kitaip. Jeigu paslaugai atlikti pasitelkiami subteikėjai, Paslaugos teikėjas atsako už jų veiksmus ir rezultatus kaip už savo.
	1.4. Laboratorijos, atliekančios teršalų aplinkos elementuose matavimus, tyrimus ir (ar) imančios ėminius laboratoriniams tyrimams atlikti, turi atitikti Lietuvos Respublikos aplinkos monitoringo įstatyme nustatytus aplinkos monitoringo tyrimų ir duomenų kokybės užtikrinimo reikalavimus, įskaitant reikalavimus dėl leidimų arba akreditacijos pagal LST EN ISO/IEC 17025 konkretiems teršalams tirti, matuoti ir (ar) ėminiams imti, jeigu tokie reikalavimai taikomi konkrečiai paslaugos daliai. Tyrimai turi būti atliekami taikant Programoje nurodytus arba lygiaverčius teisės aktų pripažįstamus metodus.
	1.5. Paslaugos teikėjas, Savivaldybei paprašius arba kai to reikalauja teisės aktai, turi teikti informaciją visuomenei, Savivaldybei, valstybės institucijoms ir kitiems teisėtiems informacijos gavėjams teisės aktų nustatyta tvarka, neatskleisdamas konfidencialios ar kitais teisės aktais saugomos informacijos.
	1.6. Aplinkos monitoringo vykdymo metu nustačius tiriamų parametrų ribinių ar siektinų verčių viršijimą, galimą taršos incidentą, reikšmingą aplinkos būklės pablogėjimą ar kitą aplinkosaugos požiūriu svarbią aplinkybę, Paslaugos teikėjas privalo nedelsdamas, bet ne vėliau kaip per 1 darbo dieną nuo duomenų gavimo ar aplinkybės nustatymo, raštu informuoti Savivaldybę. Pranešime turi būti nurodyta tyrimo vieta, data, parametras, nustatyta vertė, taikoma ribinė ar siektina vertė, galimos viršijimo ar taršos priežastys, preliminarus poveikio aplinkai ir gyventojams vertinimas bei siūlomi neatidėliotini ir tolesni veiksmai.
	1.7. Paslaugos teikėjas privalo pasirūpinti nepertraukiamiems arba periodiškai kartojamiems tyrimams atlikti reikalinga įranga, jos įrengimu, kalibravimu, priežiūra, saugiu naudojimu ir tinkamu veikimu visą sutarties vykdymo laikotarpį, kiek tai būtina Programoje ir šioje techninėje specifikacijoje numatytai paslaugai suteikti.
	1.8. Prieš atliekant planinius tyrimus, Paslaugos teikėjas iš anksto, ne vėliau kaip prieš 3 darbo dienas, elektroniniu paštu informuoja Savivaldybės Aplinkos apsaugos skyriaus atsakingą specialistą apie numatomą tyrimų datą, vietą ir pobūdį. Savivaldybei paprašius, turi būti sudarytos sąlygos jos atstovui dalyvauti tyrimų ar ėminių paėmimo metu.
	1.9. Paslaugos teikėjas per 5 (penkias) darbo dienas nuo sutarties įsigaliojimo dienos privalo parengti ir su Savivaldybe suderinti paslaugos vykdymo grafiką. Paslauga turi būti vykdoma pagal suderintą grafiką, o jo pakeitimai galimi tik raštu suderinus su Savivaldybe.
	1.10. Paslaugos teikėjas, vykdydamas sutartį, turi laikytis aplinkos apsaugos, darbuotojų saugos ir sveikatos, asmens duomenų apsaugos, konfidencialumo, interesų konfliktų vengimo ir kitų taikytinų teisės aktų reikalavimų, o apie aplinkybes, galinčias turėti įtakos paslaugų vykdymo terminams, kokybei, objektyvumui ar nešališkumui, nedelsdamas informuoti Savivaldybę.
	1.11. Šis pirkimas vykdomas kaip žaliasis pirkimas. Techninėje specifikacijoje nustatyti aplinkos apsaugos reikalavimai yra susiję su pirkimo objektu ir proporcingi siekiamam tikslui – įsigyti Programos vykdymo paslaugą taip, kad jos teikimo metu būtų mažinamas neigiamas poveikis aplinkai. Paslaugos teikėjas, vykdydamas sutartį, privalo taikyti aplinkai palankius sprendimus: optimizuoti tyrimų išvykų maršrutus, mažinti nebūtinas transporto sąnaudas, naudoti tik tyrimams būtinas priemones ir reagentus, tinkamai tvarkyti tyrimų metu susidarančias atliekas, prioritetą teikti elektroniniam dokumentų ir duomenų teikimui, o Savivaldybei paprašius – pateikti atitiktį aplinkos apsaugos reikalavimams pagrindžiančius dokumentus.
	1.12. Jeigu sutarties vykdymui naudojamos prekės, medžiagos, pakuotės, įranga, transporto priemonės ar kitos priemonės patenka į produktų grupes, kurioms teisės aktuose nustatyti minimalūs aplinkos apsaugos kriterijai, Paslaugos teikėjas privalo užtikrinti jų atitiktį taikomiems minimaliems aplinkos apsaugos kriterijams ir, Savivaldybei paprašius, pateikti tai pagrindžiančius dokumentus ar lygiaverčius įrodymus.
	1.13. Paslaugos teikėjas privalo užtikrinti duomenų kokybę, matavimų atsekamumą, tyrimų rezultatų pagrįstumą, pirminių duomenų saugojimą ir jų pateikimą Savivaldybei pagal pareikalavimą. Visi tyrimų rezultatai, tarpinės, metinės ir galutinės ataskaitos turi būti parengtos lietuvių kalba.

2. Pirkimo objektas

	2.1. Perkama Paslauga, jos vykdymą pradedant nuo 2027 metų. Paslauga apima aplinkos oro, paviršinio vandens, dirvožemio ir gyvosios gamtos monitoringo vykdymą, tyrimų planavimą, ėminių ėmimą, matavimus, laboratorinius tyrimus, duomenų analizę, tarpinių, metinių ir galutinės ataskaitų rengimą, duomenų pateikimą teisės aktų nustatyta tvarka ir visuomenės informavimą. Potencialiai užterštų teritorijų ir kraštovaizdžio dalys vykdomos tik šioje techninėje specifikacijoje nustatyta apimtimi:
	2.1.1. aplinkos oro monitoringą:
	2.1.1.1. patikimos informacijos apie oro užterštumo lygį kaupimą ir įvertinimą;
	2.1.1.2. taršos pernešų iš kitų šalių įtakos įvertinimą;
	2.1.1.3. aplinkos oro kokybės pokyčių priežasčių vertinimą;
	2.1.1.4. aplinkos oro kokybės Mažeikių rajono savivaldybės teritorijoje vertinimą;

	2.1.2. vandens kokybės monitoringą:
	2.1.2.1. paviršinio vandens kokybės tyrimus;
	2.1.2.2. galimų cheminės taršos šaltinių vertinimą pagal tyrimų rezultatus;
	2.1.2.3. visuomenės informavimą apie atvirų vandens telkinių vandens kokybę;

	2.1.3. dirvožemio monitoringą:
	2.1.3.1. dirvožemio mėginių paėmimą Programoje numatytose vietose vieną kartą per Programos vykdymo laikotarpį – 2028 metų pavasarį;
	2.1.3.2. sunkiųjų metalų ir naftos produktų indekso (angliavandenilių C10–C40 sumos) verčių nustatymą dirvožemio mėginiuose;
	2.1.3.3. žinių apie stebimų objektų užterštumą sunkiaisiais metalais telkimą;

	2.1.4. potencialiai užterštų teritorijų dalyje vykdoma duomenų analizė, rizikos įvertinimas, informacijos atnaujinimas pagal prieinamus viešus ir institucijų duomenis bei siūlymų dėl galimų tolesnių veiksmų parengimas. Mėginių ėmimas ar laboratoriniai tyrimai gali būti atliekami tik atskiru Savivaldybės pavedimu; 
	2.1.5. kraštovaizdžio monitoringas šio pirkimo apimtyje nėra nuolatinė paslauga ir gali būti atliekamas tik esant Savivaldybės poreikiui, suderinus su Aplinkos apsaugos departamentu prie Aplinkos ministerijos ir atskirai suderinus konkrečią darbų apimtį;
	2.1.6. gyvosios gamtos monitoringą:
	2.1.6.1. informacijos apie gyvūnų rūšių populiacijų būklę, ypač apie rūšis, kurioms reikalinga nuolatinė ar sezoninė apsauga surinkimą;
	2.1.6.2. informacijos apie intensyviai naudojamas ir ekonominę vertę turinčias gyvūnų rūšis, indikatorines rūšis bei invazines rūšis gavimą;
	2.1.6.3. invazinių augalų rūšių stebėjimo vietų ir duomenų atnaujinimą pagal Programoje nustatytus principus;
	2.1.6.4. tyrimų rezultatų kaupimui duomenų bazėse pateikimą ir surinktos medžiagos analizės atlikimą;
	2.1.7. visuomenės informavimą apie monitoringo rezultatus Programoje ir teisės aktuose nustatyta tvarka.

3. Paslaugos apimtys.

	3.1. Programos vykdymo Mažeikių rajono savivaldybės teritorijoje įgyvendinimo grafikas ir apimtys pateikiamos lentelėje:

	Monitoringo vietų skaičius
	Stebimi parametrai
	Stebėjimų periodiškumas
	Matavimo metodai ir procedūros

	Aplinkos oro monitoringas

	14 vietų
	SO2, NO2, LOJ (benzenas, toluenas, etilbenzenas, m/p-ksilenas ir o-ksilenas), KD2,5, KD10, CO; tyrimų metu registruojami meteorologiniai parametrai.
	SO2, NO2 ir LOJ – 4 kartus per metus, po vieną kartą kiekvienu metų sezonu, eksponuojant difuzinius ėmiklius dviejų savaičių laikotarpiu. KD2,5, KD10 ir CO – pagal Programoje nustatytą periodiškumą, iš viso 8 matavimai per metus.
	Programoje numatyti metodai ir procedūros

	Vandens kokybės monitoringas 

	26 vietos:
     16 vietų upėse
      8 vietos tvenkiniuose
      2 vietos ežeruose
	Upėse ir upeliuose: temperatūra, ištirpęs deguonis, pH, BDS7, NO2, NO3-N, NH4-N, PO4-P, Pbendras, Nbendras, naftos produktai C10–C40.
Ežeruose ir tvenkiniuose: BDS7, Pbendras, Nbendras, skaidrumas, naftos produktai C10–C40. Mėginių ėmimo metu registruojama aplinkos oro temperatūra.
	Upėse ir upeliuose – kas 3 mėnesius, kartą per sezoną, kasmet.
Ežeruose ir tvenkiniuose – 4 kartus per metus šiltuoju metų periodu: balandžio mėn. II pusėje–gegužės mėn., liepos mėn. II pusėje, rugpjūčio mėn. II pusėje, rugsėjo mėn. II pusėje–spalio mėn. I pusėje.
	Programoje numatyti metodai ir procedūros

	Dirvožemio monitoringas 

	11 taškų
	Chromas (Cr), varis (Cu), nikelis (Ni), švinas (Pb), cinkas (Zn), manganas (Mn), alavas (Sn) ir naftos produktų indeksas (angliavandenilių C10–C40 suma).
	2028 metų pavasarį
	Programoje numatyti metodai ir procedūros

	Potencialiai užterštų teritorijų dalis

	Konkrečios tyrimų vietos šio pirkimo apimtyje nenustatomos. Programoje identifikuotos ypatingai pavojingos potencialiai užterštos teritorijos yra privačiose teritorijose, todėl tyrimai jose galimi tik užtikrinus teisėtą patekimą.
	Duomenų analizė, rizikos apibendrinimas, teritorijų prieinamumo įvertinimas, informacijos apie potencialius taršos židinius atnaujinimas ir rekomendacijų dėl tolesnių veiksmų parengimas. Tyrimų parametrai nustatomi tik tuo atveju, jei Savivaldybė atskirai paveda atlikti konkrečius tyrimus.
	Neperiodinė veikla. Atliekama rengiant metines ataskaitas arba Savivaldybei pateikus atskirą pavedimą. Mėginių ėmimas ar laboratoriniai tyrimai nevykdomi be atskiro suderinimo ir teisėto patekimo į teritoriją.
	Vadovaujamasi Programa, Lietuvos geologijos tarnybos ir kitų kompetentingų institucijų duomenimis, galiojančiais teisės aktais ir su Savivaldybe suderinta užduotimi. Tyrimų metodai taikomi tik tuo atveju, kai atliekami atskirai pavesti tyrimai.

	Kraštovaizdžio monitoringas

	Konkrečios kraštovaizdžio monitoringo vietos Programoje nenumatytos.
	Nuolatiniai stebimi parametrai šio pirkimo apimtyje nenustatomi. Prireikus vertinami žemės dangos pokyčiai, kraštovaizdžio poliarizacijos laipsnis, žemės valdų dydžio ir miškingumo pokyčiai pagal Programoje aprašytus principus.
	Neperiodinis. Gali būti atliekamas tik esant Savivaldybės poreikiui, suderinus su Aplinkos apsaugos departamentu prie Aplinkos ministerijos, preliminariai 2028 metais.
	Pagal Programoje aprašytus principus ir atskirai su Savivaldybe suderintą užduotį, jeigu toks poreikis atsiranda.

	Gyvosios gamtos monitoringas

	5 parinkti taškai
	Ispaninio ariono individų gausumas radavietėje
	Kasmet kartą metuose liepos antra pusė – rugpjūčio mėn. 
	Programoje numatyti metodai ir procedūros

	5 parinkti taškai
	Sosnovskio barsčių augaviečių skaičius, augavietės plotas, augalų padengimo augavietėje procentas
	Kasmet birželio antra pusė- rugpjūčio mėn. 
	Programoje numatyti metodai ir procedūros

	Visa savivaldybės teritorija
	Kovų perėjimo kolonijų skaičius, porų gausumas kiekvienoje kolonijoje
	Kasmet kartą metuose gegužės pirma pusė
	Programoje numatyti metodai ir procedūros

	1 pasirinkta teritorija
	Juodųjų čiurlių apgyvendintų daugiaaukščių namų skaičius
	Kasmet kartą metuose birželio mėn. 
	Programoje numatyti metodai ir procedūros



	3.2. Paslauga teikiama 49 mėnesius nuo sutarties įsigaliojimo dienos, bet ne ilgiau kaip iki visiško Programoje numatytų 2026–2030 metų priemonių įgyvendinimo ir galutinės ataskaitos pateikimo.
	3.3. Paslaugos apimtis turi atitikti Programoje nustatytas vietas, parametrus, periodiškumą ir metodus. Veikla, kuri Programoje nėra numatytos kaip reguliariai vykdoma paslauga, nelaikoma privaloma reguliaria pirkimo apimtimi, išskyrus atvejus, kai ši techninė specifikacija aiškiai numato jos analizę, rekomendacijų parengimą ar galimą vykdymą atskiru Savivaldybės pavedimu
	3.4. Reguliariai vykdomi tyrimai atliekami tik Programoje nustatytose vietose ir nustatytu periodiškumu. Nukrypimai nuo Programos, tyrimų vietų, terminų, metodų ar papildomų tyrimų atlikimas galimi tik raštu suderinus su Savivaldybe, o kai būtina – ir su kompetentingomis institucijomis. Papildomos, šioje techninėje specifikacijoje ir Programoje nenumatytos paslaugos nelaikomos įtrauktomis į pirkimo objektą, jeigu jos nėra aiškiai nurodytos sutartyje ar atskirame teisėtame Savivaldybės pavedime.

4. Duomenų ir ataskaitų teikimo tvarka

	4.1. Aplinkos monitoringo tyrimų duomenys, jų analizė ir ataskaitos turi būti pateikiami aiškiai, glaustai, analitiškai ir patikrinamai. Ataskaitose negali būti perteklinės bendro pobūdžio informacijos, teisės aktų ar Programos teksto perrašinėjimo, pasikartojančių įžanginių aprašymų, kasmet kartojamos nekintančios informacijos ar kitos su konkrečių metų tyrimų rezultatais tiesiogiai nesusijusios medžiagos. Ataskaitų turinys turi būti orientuotas į konkrečių tyrimų rezultatus, jų analizę, palyginimą su ankstesnių metų duomenimis, galimą poveikį aplinkos taršai ir Savivaldybei reikalingus sprendimus.
	4.2. Atliktų tyrimų duomenys ir aplinkos monitoringo ataskaitos teikiamos tokiomis dokumentų formomis:
	4.2.1. Duomenys (protokolai, ekspertizės aktai, užrašai, darbo žurnalai ir kt.) teikiami elektronine forma MS Word, MS Excel, PDF formatais.
	4.2.2. Tarpinės ataskaitos teikiamos Savivaldybei elektroniniu formatu MS Word, MS Excel, PDF ar kitu su Savivaldybe suderintu formatu. Ataskaitų popieriniai egzemplioriai teikiami tik Savivaldybei pareikalavus arba kai to reikalauja teisės aktai.
	4.3. Tarpinės ataskaitos pateikiamos iki einamųjų metų liepos 15 dienos, o metinės ir galutinė ataskaitos pateikiamos iki einamųjų metų gruodžio 15 dienos.
	4.4. Aplinkos monitoringo duomenų ir ataskaitų gavėja — Savivaldybė. 
	4.5. Metinės ir galutinė ataskaitos pateikiamos ir Aplinkos apsaugos agentūrai (AAA). Aplinkos apsaugos agentūrai aplinkos oro ir paviršinio vandens aplinkos monitoringo duomenys teikiami naudojant informacinę sistemą „Aplinkos informacijos valdymo integruota kompiuterinė sistema“ (toliau – AIVIKS).
	4.6. Paslaugos teikėjas metinėse ir galutinėje ataskaitose privalo pateikti faktinius tyrimų duomenis, jų palyginimą su ribinėmis, siektinomis ar kitomis vertinimo vertėmis, pokytį lyginant su ankstesniais metais, nustatytų viršijimų ar reikšmingų pokyčių priežasčių įvertinimą ir aiškias rekomendacijas Savivaldybei.
	4.7. Kiekvienoje metinėje ataskaitoje turi būti aiškiai atskirta: 1) trumpa tyrimų atlikimo santrauka; 2) faktiniai tyrimų rezultatai; 3) rezultatų analizė ir tendencijos; 4) nustatyti viršijimai ar rizikos; 5) galimas taršos poveikis; 6) konkretūs siūlymai Savivaldybei dėl taršos mažinimo, papildomų tyrimų, prevencinių priemonių, informavimo ar kitų veiksmų. Jei reikšmingų pokyčių ar viršijimų nenustatyta, tai turi būti aiškiai nurodyta, nepateikiant perteklinių aprašymų.
	4.8. Ataskaitose pateikiamos rekomendacijos turi būti konkrečios ir pagrįstos tyrimų rezultatais. Prie kiekvienos rekomendacijos turi būti nurodyta, kokiai problemai ar rizikai ji skirta, kokioje teritorijoje ar tyrimų vietoje taikytina, kokio rezultato siekiama ir kokia institucija ar subjektas galėtų būti atsakingas už tolesnių veiksmų inicijavimą. Bendro pobūdžio rekomendacijos, kurios nėra susietos su gautais tyrimų duomenimis ar nustatyta rizika, nelaikomos tinkamomis.
	4.9. Galutinė ataskaita turi apibendrinti viso Programos vykdymo laikotarpio rezultatus, tačiau joje taip pat neturi būti perteklinių, nesusijusių ar kasmet kartojamų bendrųjų aprašymų. Galutinėje ataskaitoje turi būti pateiktos pagrindinės 2027–2030 metų tendencijos, reikšmingiausi pokyčiai, nustatyti viršijimai, galimos taršos priežastys, taikytų ar siūlomų priemonių veiksmingumo vertinimas ir aiškūs siūlymai dėl tolesnio monitoringo, taršos prevencijos ar mažinimo priemonių.
	4.10. Metines ir visos Programos laikotarpio ataskaitas Paslaugos teikėjas, Savivaldybei paprašius, pristato visuomenei, savivaldybės tarybai, komitetui ar kitam Savivaldybės nurodytam subjektui. Pristatymo medžiaga turi būti koncentruota į tyrimų rezultatus, pokyčius, viršijimus, galimą poveikį taršai ir siūlomas priemones, vengiant perteklinės bendro pobūdžio informacijos.
	4.11. Duomenys apie aplinkos monitoringo eigą ir atliktų tyrimų rezultatai, nurodant tyrimų vietas, datas, parametrus, užfiksuotas vertes, taikytus metodus ir atsakingus asmenis, pateikiami Savivaldybės Aplinkos apsaugos skyriui kiekvieną pusmetį kartu su suteiktų paslaugų perdavimo–priėmimo aktu.

